**Liikunta huomioitava hallitusohjelmassa! – Opiskelijoiden Liikuntaliitto päivystää hallitusohjelmaneuvotteluja 15.5. Säätytalolla**

**14.5.2019**

### Tiedote

### Julkaisuvapaa heti

**Opiskelijoiden Liikuntaliitto ry (OLL) on mukana korkeakouluopiskelijoiden hallitusohjelmaneuvottelu-päivystyksessä keskiviikkona 15.5. klo 8‒16. OLL vaatii, että maan tulevan hallituksen ohjelmassa liikunta-asiat huomioidaan systemaattisesti ja monipuolisesti. Liikkuva Suomi on tavoite, josta ei ole varaa tinkiä!**

”Liikunta ei saanut vaalikeskustelussa ansaitsemaansa huomiota, vaikka liikkumattomuuden miljardiluokan kustannukset yhteiskunnalle ovat päättäjien tiedossa. Tulevassa hallitusohjelmassa on välttämätöntä huomioida liikunnan ja fyysisen aktiivisuuden edistämisen toimenpiteet laaja-alaisesti. OLL:n omassa #liikkuvaopiskeluNYT -vaalipaneelissa (13.3.) puolueet kertoivat laajasti kannattavansa Liikkuva koulu/opiskelu -ohjelman tai vastaavanlaisen ohjelman laajentamista korkeakouluihin nyt alkavalla hallituskaudella. Osana hallitusohjelmaneuvotteluja puolueiden on nyt aika lunastaa tämä lupaus”, vaatii Opiskelijoiden Liikuntaliiton puheenjohtaja **Joonas Suikula**.

OLL:n hallitusohjelmaneuvottelupäivystyksen aikana on tarjolla muun muassa #perseetpenkistä -taukojumppaa (klo 11, 13 ja 15) sekä erilaisia pihapelejä, kuten #liikkuvaopiskeluNYT -mölkkyä. Opiskelijoilla on päivystyksessä lisäksi tarjolla kahvia ja #koulutustaprkl-mehua.

”Hallitusohjelman tekeminen vaatii neuvottelijoilta kovaa henkistä ja fyysistä kuntoa. Tarjoammekin neuvottelijoille #perseetpenkistä ja #liikkuvaopiskeluNYT -viestiemme lisäksi energiageelejä, jotka pitävät energiatasot huippusuorituksen vaatimalla tasolla”, jatkaa OLL:n puheenjohtaja Suikula.

Tervetuloa mukaan liikunnalliseen hallitusohjelmaneuvottelu-päivään!

Tutustu hallitusohjelmatavoitteisiimme: <https://oll.fi/eduskuntavaalit/>

#liikkuvaopiskeluNYT

#perseetpenkistä

### Opiskelijoiden Liikuntaliitto ry.

Joonas Suikula Ida Bolander

Puheenjohtaja Pääsihteeri

**Lisätietoja:**

OLL:n puheenjohtaja Joonas Suikula, [joonas.suikula@oll.fi](mailto:joonas.suikula@oll.fi), +358447800211

OLL:n varapuheenjohtaja Harri Nurmi, [harri.nurmi@oll.fi](mailto:harri.nurmi@oll.fi), +358447800215

### 

*Opiskelijoiden Liikuntaliitto ry (OLL) on vuonna 1924 perustettu valtakunnallinen opiskelija- ja korkeakoululiikunnan yhteistyö- ja edunvalvontaorganisaatio, joka edustaa Suomen kaikkia yliopisto- ja ammattikorkeakouluopiskelijoita. OLL:n tarkoituksena on opiskelijoiden hyvinvoinnin, yhteisöllisyyden, opiskelukyvyn ja terveyden edistäminen liikunnan avulla. OLL:n tavoitteena on korkeakoulujen liikuntaolosuhteiden ja -kulttuurin vahvistuminen.*